钦定古今图书集成/历象汇编/庶征典/第081卷 > 《观象玩占》 > 汉
## 钦定古今图书集成/历象汇编/庶征典/第081卷 > 《观象玩占》 > 汉

### 宣帝元康元年甘露降未央宫

按《汉书宣帝本纪》，“元康元年三月诏曰：迺者甘露降
未央宫，朕未能章先帝休烈，协宁百姓，承天顺地，调
序四时，获蒙嘉瑞，赐兹祉福，夙夜兢兢，靡有骄色，内
省匪懈，永惟罔极。其赦天下徒，赐勤事吏中二千石
以下至六百石爵，自中郎吏至五大夫佐史以上二
级，民一级，女子百户牛酒，加赐鳏寡孤独三老、孝弟
力田，帛所振贷勿收。”

### 神爵二年甘露降

按：《汉书宣帝本纪》：神爵二年二月诏曰：“迺者正月乙
丑，甘露降，其赦天下。”

神爵四年，甘露降。

按《汉书宣帝本纪》：四年二月诏曰：“迺者甘露降，其赦
天下，赐民爵一级，女子百户牛、酒，鳏、寡孤独及高年
帛。”

### 五凤三年甘露降京师

按《汉书宣帝本纪》：三年三月诏曰：“正月甘露降，已诏
有司告祠上帝宗庙。”

### 甘露元年铸承甘露鼎

按《汉书宣帝本纪》，不载。　按《鼎录》，宣帝甘露元年于
华山仙掌铸一鼎，高五尺，受四斗，拟承甘露，刻其文
曰：“万国伏，贻长久。铸神鼎，承天酒”，三尺小篆书。
甘露二年以甘露降，赦天下。

按《汉书宣帝本纪》：“甘露二年春正月，诏曰，迺者凤凰，
甘露降集，黄龙登兴，醴泉滂流，枯槁荥茂，神光并见，
咸受祯祥。其赦天下，减民算三十，赐诸侯王、丞相、将
军、列侯、中二千石金钱各有差，赐民爵一级，女子百
户牛、酒，鳏寡孤独高年帛。”

### 成帝元延四年甘露降

按：《汉书成帝本纪》：“元延四年三月，甘露降京师。”